
Egy Dél-alföldi kistérség növénytermesztéssel foglalkozó őstermelőinek helyzetelemzése

A mezőgazdasági termelés egyre nagyobb részét adják a kisüzemi termelési egységek, családi gazdaságok, illetve vállalkozók és őstermelők. A magyar őstermelés 15 éves múltra tekint vissza. Az őstermelők létszáma az utóbbi években csökkent, de jelentőségük mégsem elhanyagolható a termelésben. Munkám során kutatást végeztem a környezetemben élő őstermelők között helyzetük és kilátásaik megismerése érdekében.
Kérdőíves felmérést készítettem azzal a céllal, hogy:
· feltérképezzem a hazai őstermelői társadalmat, gazdasági jellemzőiket;
· bemutassam az általuk igénybevett támogatásokat, az azokhoz kötődő feltételeket, a gazdasági válság hatásairól és a mezőgazdaság mai állapotáról szóló véleményeiket;
· A helyzetük javítása érdekében javaslatot fogalmazzak meg.
Dolgozatom első fejezetében áttekintettem a téma szakirodalmi hátterét, a mezőgazdaság szerkezeti átalakulását a rendszerváltás után. Megvizsgáltam a rendszerváltás után kialakult új jogrendszert és annak hatásait, a mezőgazdaság szervezeti rendszerét, adottságait. Majd tanulmányoztam a mezőgazdasággal foglalkozó vállalkozások jellemzőit, kitérve az őstermelő fogalmára.
A következő részben taglaltam a kérdőíves felmérésem eredményeit. Megbizonyosodtam róla, hogy gazdaságukat tekintve legtöbben már a rendszerváltás előtt is gazdálkodtak, kisbirtokokon próbálnak meg minél hatékonyabban termelni. A térségben a gabonafélék és az olajnövények termesztése a legjellemzőbb, és az állattartás is számottevő. A támogatásokat csak korlátozott módon tudják igénybe venni, és egyre borúsabban látják a jövőjüket. Sokan a mezőgazdaság helyzetét kilátástalannak ítélik meg.
Az eredmények és saját tanulmányaim alapján SWOT-analízist készítettem, melyből kiderült, hogy erősségeik és lehetőségeik minél teljesebb körű kihasználásával a gyengeségek javíthatók és a veszélyek sikerrel kiküszöbölhetők.
Dolgozatom végén összefoglaltam a munkámat, megjelöltem a szakirodalmakat, és köszönetemet fejeztem ki mindazoknak, akik segítettek a dolgozat elkészítésében.



